# Sjakkpunkt nr. 1/2024

Organ for Norske synshemmedes sjakkforbund

Februar 2024, årgang 51

Innhold

[Fra redaktøren 2](#_Toc157932497)

[Smått og stort 2](#_Toc157932498)

[NM 2](#_Toc157932499)

[Nordisk mesterskap 2025 2](#_Toc157932500)

[Regnskap 2023 2](#_Toc157932501)

[Petter har fått pris 2](#_Toc157932502)

[Tildeling av Thomas Heibergs stipend 2023 2](#_Toc157932503)

[Petter Smedsrud: 3](#_Toc157932504)

[Invitasjon til Landsturnering (NM) i sjakk for synshemmede 2024 3](#_Toc157932505)

[Protokoll for årsmøtet i Norske synshemmedes sjakkforbund (NSSF) 2023 4](#_Toc157932506)

# Fra redaktøren

Hei! Dette er mitt første spede forsøk på å sette sammen et medlemsblad i elektronisk format. Jeg har aldri gjort noe sånt før. Jeg håper jeg etter hvert klarer å finne en form på dette! Målet er å komme ut fire ganger i året.

Takk til Tormod Prytz som har vært redaktør for Sjakkpunkt og Sjakketten i mange, mange år.

Oddvar

# Smått og stort

## NM

Nå er det på tide å melde seg til NM 2024. Du finner annonsen lenger ned i bladet. Mesterskapet spilles 9. til 12. mai. Påmeldingsfrist er 2. april. Jeg har allerede fått flere påmeldinger!

## Nordisk mesterskap 2025

I forbindelse med nordisk mesterskap i Danmark i august 2023 foreslo svenskene en gang til å gjøre om dagens ordning med lagmesterskap til en individuell turnering. De lovte å komme med utkast til regler for et slikt arrangement, men det har de ikke gjort til nå. Vi håper vi kan få det i så god tid at vi kan behandle det på vårt årsmøte 12. mai.

## Regnskap 2023

Styret har sett førsteutkasgtet til regnskap for NSSF for 2023. Det viser et større underskudd enn det vi har budsjettert med. Det skyldes i hovedsak kostnader i forbindelse med nordisk. Vi har nok bare plusset på noen kroner fra forrige budsjett uten å regne ordentlig på hva det koster å reise i dag!

# Petter har fått pris

Følgende er hentet fra Norges Sjakkforbunds nettside:

## Tildeling av Thomas Heibergs stipend 2023

Thomas Heibergs minnefondet er opprettet av Bjørn Heiberg til minne om hans sønn Thomas Heiberg, som gjennom mange år var en landets fremste sjakkspillere.

Av fondets midler skal det årlig utdeles et Thomas Heibergs minnestipend på kr. 2.000,-. Stipendet tildeles en norsk sjakkspiller i alder mellom 16 og 26 år som har utmerket seg med gode resultater samt stor vilje til deltagelse og satsing på sjakk. Stipendet kan ikke utdeles flere ganger til samme person.

## Petter Smedsrud:

Petter er for tiden Norges beste blinde sjakkspiller (norgesmester 2023) og som 16-åring flere tiår yngre enn de andre i dette miljøet. Han er også en del av Dragen SK og spiller bl a på vårt førstelag i Østlandsserien. Petter satser på sjakk og har vist stor turneringsaktivitet i det siste, se f eks resultater i SpringerOffer November (remis mot FM Persson), Sandefjord GP og Gardermoen GP. Som blind har han imidlertid behov for tilrettelagt trening og coaching. Støtte fra Thomas Heibergs minnefond kan bidra til dette.

# Invitasjon til Landsturnering (NM) i sjakk for synshemmede 2024

Norske Synshemmedes Sjakkforbund (NSSF) har gleden av å invitere til det 55. NM i sjakk for synshemmede på Hurdal Syn og Mestringssenter, torsdag 9. til søndag 12. mai 2024.

Det blir felles busstransport fra Sporveisgata 10, Oslo, med avgang klokken 10.00 torsdag. Bussen ankommer Gardermoen ca. klokken 11.00, deretter direkte til Hurdalsenteret. Søndag er det avgang fra Hurdal klokken 14.00.

Egenandelen for medlemmer i NSSF er satt til kr. 1 500 per spiller for hele oppholdet i enkeltrom. Tilsvarende pris for dobbeltrom er satt til kr. 1 200.

Deltakere under 35 år får ungdomspris på kr. 750.

Er du ikke medlem i NSSF, så må du betale kr. 200 ekstra, uansett kategori.

Ledsagere betaler tilsvarende medlemspris.

Reiseutgifter over kr. 500 kan refunderes mot kvittering. Det forutsetter at du er medlem i NSSF og et fornuftig valg av reisemåte.

Turneringen spilles over fem runder, med 1. runde torsdag kl. 14.00. Betenkningstiden blir 1 time og 30 minutter pluss 30 sek per trekk per spiller. Vi forsøker å plassere deltakerne i grupper der alle har noenlunde lik spillestyrke.

Påmeldingsfrist er så raskt som mulig, og senest 2. april 2024. Etter påmeldingsfristens utløp får alle påmeldte tilsendt program og øvrige dokumenter som trengs til arrangementet. Disse blir sendt ut i elektronisk form.

Påmelding og mer informasjon hos: Oddvar Øyan: e-post: ooyan@broadpark.no (Telefon 478 41 560). Husk å oppgi om du har allergier, har med førerhund eller trenger annen tilpasning, og hvor du kommer på fellestransporten.

For å lette arbeidet til premienemnda under arrangementet oppfordrer vi alle deltakerne til å ta med en liten ting til premiebordet.

NSSFs årsmøte holdes søndag 12. mai 2024. De fleste sakspapirer til møtet blir gjort kjent i NSSFs medlemsblad og e-postlisten. Har du saker som du ønsker behandlet på møtet, må disse sendes til NSSFs sekretær, Arild Øyan på e-post oyan.Arild@gmail.com innen 12. april 2024.

Turneringen er for alle synshemmede uansett spillestyrke. Det praktiske rundt arrangementet står NSSF for, men det sosiale er hver enkelts ansvar. Vi forsøker å lage noen sjakklige aktiviteter etter middagene.

Vel møtt til noen trivelige sjakkdager i Hurdal!

For NSSF, Olav Vik, leder

# Protokoll for årsmøtet i Norske synshemmedes sjakkforbund (NSSF) 2023

Møtet ble holdt på Hurdal syn- og mestringssenter mandag 29. mai. Møtetid: 9.00-10.00.

Sak 1: Åpning og konstituering.

NSSFs leder, Olav Vik, ønsket velkommen.

Navnoppropet viste at 18 stemmeberettigede var til stede.

Møtet konstituerte seg enstemmig slik:

Dirigent: Sverre Fuglerud.

Referent: Otto Prytz.

Protokollunderskrivere: Magne Bolme og Camilla Hansen.

Tellenemnd: Johs. Kjeken og Adler Andersen.

Sak 2: Protokoller.

Protokoll for NSSFs årsmøte 2022 og protokoller for styremøtene siden årsmøtet var sendt ut på forhånd. Det kom ingen kommentarer til protokollene.

Sak 3: Årsmelding 2022.

Meldingen var sendt ut på forhånd, og overskriftene ble referert.

Under «Sjakkpunkt og Sjakketten» minte Tormod Prytz om følgende vedtak fattet på årsmøtet 2022: «Sjakkpunkt legges ned som NSSFs medlemsblad i 2023 og erstattes av et elektronisk medlemsblad fra samme tidspunkt.» Han meldte at han ville redigere medlemsbladet i punktskrift og på lyd i hele 2023, men framholdt at noen må ha ansvar for den elektroniske versjonen etter den tiden. Arild Øyan opplyste at styret prioriterer dette, men ikke har protokollert så mye om det.

Årsmeldingen ble godkjent.

Sak 4: Regnskap 2022.

Regnskkapet var utsendt på forhånd.

Kasserer og regnskapsfører Tore Orvik orienterte.

Det oppsto en diskusjon om måten regnskapet var presentert på, særlig i punktskrift.

Tormod Prytz mente en måtte kunne be Norges Blindeforbund øke bevilgningen til NSSF.

Regnskapet ble godkjent.

Sak 5: Budsjett 2024 og revidert budsjett 2023.

Budsjettene var utsendt på forhånd.

Tore Orvik orienterte. Det reviderte budsjettet for 2023 er satt opp med et overskudd på kr 12.365, budsjettet for 2024 er satt opp med et

underskudd på kr 500.

Begge budsjettforslagene ble vedtatt.

Sak 6: Endringer av Regler for Norgesmesterskap/landsturnering.

Kai-Roger Johansen hadde sendt forslag om følgende tillegg til NM-reglene:

«En turnering er ikke ferdig før premieutdelingen er avsluttet. Dersom man uten gyldig grunn ikke er tilstede ved premieutdelingen mister man sin plassering.»

NSSFs styre fattet under sak 12/2023 følgende vedtak: «Styret vil sende forslag til endring av NM-reglene på medlemslista og mener det er tilstrekkelig for at saken kan behandles på årsmøtet.
Styret vurderer at forslaget til tillegg bør plasseres i punkt 1 i NM-reglene hvis det blir vedtatt.
Et enstemmig styre støtter ikke forslaget.»

Otto Prytz opplyste at han hadde kontaktet Norges Sjakkforbund (NSF) for å bringe på det rene om reglene for NSFs landsturneringer hadde en tilsvarende bestemmelse. NSF hadde svart at reglene ikke inneholder noen slik bestemmelse, men at spillerne anmodes sterkt om å være til stede under premieutdelingen. I motsetning til NSSFs landsturneringer foretas premieutdelingen i NSFs landsturneringer umiddelbart etter at siste parti er avsluttet.

Kai-Roger Johansens forslag ble enstemmig forkastet.

Sak 7: NSSF og International Braille Chess Association (IBCA).

Saken var ført opp på saklista etter anmodning fra Otto Prytz, som også hadde sendt en skriftlig begrunnelse. Denne var sendt ut på forhånd, og Otto Prytz refererte og utdypet den som innledning. Noe av bakgrunnen for anmodningen var følgende protokollasjon fra NSSFs årsmøte 2022: «I debatten om budsjettene ble styret oppfordret til å informere mer om internasjonale arrangement.» Otto Prytz nevnte flere eksempler på at oppfordringen etter hans mening ikke var blitt fulgt, og han etterlyste norsk deltakelse i ulike IBCA-turneringer.

Arild Øyan hevdet at NSSF ikke hadde råd til å sende deltakere til slike turneringer, og opplyste dessuten at IBCA kommuniserer bare på hjemmesider, ikke direkte til medlemsorganisasjonene.

Det var enighet om at både NSSF og IBCA har forbedringspotensial når det gjelder kommunikasjon.

Sak 8: Valg.

Ved alle valg fulgte årsmøtet enstemmig valgnemndas innstilling.

a) Styret.

Leder: Olav vik, gjenvalg.

Nestleder: Sverre Fuglerud, ny.

Sekretær: Arild Øyan, ny.

Kasserer: Tore Orvik, gjenvalg.

Turneringsleder: Oddvar Øyan, gjenvalg.

1. vara: Kari Kristine Engan, gjenvalg.

2. vara: Camilla Hansen, gjenvalg.

b) Revisor.

Sturle Hånes, gjenvalg. (Han hadde gitt valgnemnda melding om at dette var det siste året han stilte.)

C) Valgnemnd.

Leder: Steinar Volden, gjenvalg.

Medlem: Liv Kristin Saur, gjenvalg.

Medlem: Otto Prytz, gjenvalg.

Vara: Nina Frisnes Øyan, gjenvalg.

d) Redaksjonsnemnd.

Etter fjorårets årsmøtevedtak om å nedlegge Sjakkpunkt og Sjakketten hadde ikke valgnemnda stilt forslag til redaksjonsnemnd. Fjorårets vedtak sier ingenting om redigering av det nye elektroniske medlemsbladet. Styret vil komme med forslag og innkalle til medlemsmøte i høst.

Sak 9: Avslutning.

Gjenvalgt leder Olav Vik takket for tilliten og hevet møtet.

Otto Prytz, referent

Magne Bolme Camilla Hansen

::xx::xx::

Utgiver: Norske synshemmedes sjakkforbund

Redaktør: Oddvar Øyan, ooyan@broadpark.no

Hjemmeside: https//nssf.us